./data/phi0474/phi043/phi0474.phi043.perseus-lat1.xml
M. Tullius Cicero
Quaenam ista sunt?  Quid? tu non vides unius inportunitate et superbia Tarquinii nomen huic populo in odium venisse regium?  Video vero, inquit   Ergo etiam illud vides, de quo progrediente oratione plura me dicturum puto, Tarquinio exacto mira quadam exultasse populum insolentia libertatis; tum exacti in exilium innocentes, tum bona direpta multorum, tum annui consules, tum demissi populo fasces, tum provocationes omnium rerum, tum secessiones plebei, tum prorsus ita acta pleraque, ut in populo essent omnia   Est, inquit, ut dicis